دوکتور جواد هیئت ایلک و اوْرتا تحصیلینی تبریز، تهران و همدان‌دا بیتیرمیش، داها سوْنرا طب تحصیلینه باشلامیش، آنجاق اۆچونجو صینیفدان سوْنرا تحصیلی‌نین داوامی اۆچون استانبولا گئتمیش و جراح پاشا بیلیم یوردوندا ( اونیورسیته سینده) دوکتوراسینی تاماملادیقدان سوْنرا جراحلیق تخصصینی ده استانبولدا باشلامیش لاکین اونون داوامی اۆچون پاریسه گئتمیش و سوْنرا تهرانا دؤنه‌رک جراحی فعالیتینه باشلامیش، ایران‌دا ایلک دفعه آچیق قلب عملیاتینی، ایرانلی لار ایلک دفعه قلب کؤچورمه عملیاتینی و تهراندا ایلک دفعه بؤیرک کؤچورمه عملیاتلارینی آپارمیش و گؤستردیگی بۇ و بونا بنزر باشاریلاردان دولایی پاریس جراح‌لیق آکادمیسی‌نین عضوو سئچیلمیشدیر. او 12 ایل دانش پزشکی آدلی طب درگیسی یایینلامیش و یوزلرجه علمی مقاله و جراح‌لیغا عاید اوچ کیتاب یازمیشدیر.